Сёння мы гаворым пра тое, што ўрок павінен праходзіць у атмасферы інтэлектуальных, маральных і эстэтычных перажыванняў, сутыкненняў розных поглядаў і меркаванняў, пошуку ісціны і магчымых шляхоў вырашэння задачы ці праблемы, творчасці настаўніка і навучэнцаў. І не важна, які прадмет выкладае настаўнік, галоўнае, якія ўмовы ён стварае на сваіх уроках для гарманічнага развіцця асобы. Змест вучэбных прадметаў павінен успрымацца навучэнцамі як пэўная каштоўнасць (сацыяльная, маральная, эстэтычная, экалагічная). Не выклікае сумнення маральны патэнцыял урокаў літаратуры, дзе акумулюецца духоўнасць пакаленняў. Сродкамі гісторыі і грамадазнаўства ў вучняў фарміруюцца грамадзянскасць і патрыятызм, любоў і павага да роднай краіны, яе культурна-гістарычнай спадчыны, здольнасць, жаданне і імкненне зберагчы спадчыну.